               ЕВРОПЕЙСКА КОМИСИЯ
            Брюксел, 9.12.2020
            COM(2020) 783 final
            2020/0348(NLE)
            Предложение за
            РЕШЕНИЕ НА СЪВЕТА
            за подписване, от името на Европейския съюз, на Споразумението между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               В продължение на повече от 35 години Кабо Верде и ЕС поддържат тесни и много конструктивни отношения, основани по-специално на активно и трайно сътрудничество за развитие. От ноември 2007 г. насам отношенията между ЕС и Кабо Верде се уреждат от специалното партньорство между ЕС и Кабо Верде, което представлява амбициозен инструмент за укрепване на двустранните отношения и e единствено по рода си сред групата държави от Африка, Карибите и Тихоокеанския басейн (АКТБ). Една от целите на специалното партньорство е да се увеличат мобилността и междуличностните контакти между гражданите на ЕС и на Кабо Верде, както и да се засили сътрудничеството в борбата с незаконната имиграция. В рамките на това партньорство през 2008 г. Кабо Верде беше първата африканска държава, която сключи партньорство за мобилност с ЕС, а впоследствие и Споразумение за улесняване на издаването на визи за краткосрочно пребиваване на граждани на Република Кабо Верде и на Европейския съюз
                  1
               , прието едновременно със Споразумението за обратно приемане на незаконно пребиваващи лица
                  2
               . И двете споразумения влязоха в сила на 1 декември 2014 г.

               След почти петгодишен период на прилагане на тези споразумения и с оглед на последвалите промени на вътрешното законодателство както в Кабо Верде, така и в ЕС, свързани с визите, а именно преразглеждането на Визовия кодекс на ЕС
                  3
                и решението на Кабо Верде гражданите на ЕС да бъдат освободени от изискването за притежаване на виза за престой до 30 дни
                  4
               , Съвместният ръководен комитет, създаден по силата на съществуващото споразумение, проучи необходимостта от изменение на някои установени с него правила с цел то да бъде адаптирано към променените обстоятелства.

               Въз основа на това на 13 септември 2019 г. Комисията представи препоръка
                  5
                до Съвета с цел да получи указания за водене на преговори по споразумение за изменение на съществуващото Споразумение с Република Кабо Верде за улесняване на издаването на визи.

               След като на 29 октомври 2019 г. Съветът
                  6
                даде разрешение на Комисията, преговорите с Република Кабо Верде започнаха официално в Брюксел на 28 ноември 2019 г. На 30 януари 2020 г. в Прая се проведе още един кръг от преговори, по време на които главните преговарящи постигнаха принципно съгласие по проекта на текста. Главните преговарящи парафираха текста на това споразумение на 24 юли 2020 г. чрез размяна на електронни писма.

               Държавите членки бяха редовно информирани и тяхното мнение бе поискано в рамките на съответните работни групи на Съвета на всички етапи от преговорите. Окончателният проект на текста на въпросното споразумение беше представен на работна група „Визи“ и беше одобрен като цяло на 27 март 2020 г. чрез процедура на мълчаливо съгласие.

               Приложеното предложение представлява правният инструмент за подписване на Споразумението. Съветът ще вземе решение с квалифицирано мнозинство.

               2.ЦЕЛ И СЪДЪРЖАНИЕ НА СПОРАЗУМЕНИЕТО

               Споразумението между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз (наричано по-нататък „Споразумението“) има за цел да се улесни въз основа на принципа на взаимност издаването на визи за планиран престой от не повече от 90 дни в рамките на всеки 180-дневен период.

               Комисията счита, че целите, определени от Съвета в неговите указания за водене на преговори, са постигнати и че проектът на споразумение е приемлив за Съюза.

               Окончателното му съдържание може да бъде обобщено, както следва:

               —
                     визовата такса е намалена до 75 % от сумата, която трябва да бъде начислена съгласно приложимото национално законодателство (т.е. 60 EUR за граждани на Кабо Верде). Тази такса ще се заплаща от всички кандидати за виза. Освен това съпрузите, децата (включително осиновените деца) на възраст под 21 години или на издръжка и родителите на граждани на Кабо Верде, законно пребиваващи на територията на държава членка, или на граждани на Съюза, пребиваващи в държавата членка, на която са граждани, са напълно освободени от това изискване. Освен това за децата, които са на възраст поне 12 години (но под 18 години), таксата е допълнително намалена с 50 % от общоприложимата такса (т.е. 30 EUR за граждани на Кабо Верде);

               —
                     документите, които трябва да бъдат представени във връзка с целта на пътуването, са опростени за следните категории кандидати за виза: членове на официални делегации; бизнесмени; съпрузи, деца и родители на граждани на Съюза или на граждани на Кабо Верде, законно пребиваващи на територията на ЕС; ученици, студенти, както и лица, участващи в програма за следдипломно обучение; лица, участващи в научни, културни, спортни и религиозни прояви; журналисти и придружаващите ги екипи; лица, които пътуват по медицински причини. За тези категории лица с цел обосновка на целта на пътуването могат да бъдат изисквани само документите, изброени в Споразумението; кандидатите за виза, които са използвали законосъобразно предходна многократна виза със срок на валидност най-малко една година, са освободени от изискването да предоставят доказателство за настаняване;

               —
                     правилата за издаване на многократни визи са изменени, като ударението е поставено върху законосъобразното предходно използване на визи през определени референтни периоди, вместо върху целта на пътуването на кандидатите за виза: като правило едногодишна многократна виза се издава на кандидатите за виза, които са използвали законосъобразно една виза през предходните 18 месеца; двугодишна многократна виза се издава на кандидатите за виза, които са използвали законосъобразно едногодишна многократна виза през предходните 30 месеца; многократна виза с валидност от 3 до 5 години се издава на кандидатите за виза, които са използвали законосъобразно двугодишна многократна виза през предходните 42 месеца;

               —
                     титулярите на валидни разрешения на ЕС за преминаване са освободени от изискването за притежаване на виза за краткосрочно пребиваване;

               —
                     заключителните клаузи предвиждат страните да могат да спрат изцяло или частично прилагането на Споразумението по всякакви причини, които се считат за уместни. В съвместна декларация относно член 12, параграф 5 от Споразумението във връзка с причините за спиране на прилагането му е предоставен неизчерпателен списък на причините за спиране на прилагането, като например съображения, свързани с обществения ред, защита на националната сигурност или защита на общественото здраве, зачитане на правата на човека и демокрацията или липса на сътрудничество в областта на обратното приемане;

               —
                     общата разпоредба от Споразумението е изменена с оглед да се гарантира следното: улеснението, предоставено за граждани на Кабо Верде, ще се предоставя за граждани на Съюза, в случай че отново бъде наложено изискване за притежаване на виза за престой до 30 дни за техни посещения в Кабо Верде; най-малко същото улеснение се предоставя за граждани на Съюза, в случай че кандидатстват за виза за Кабо Верде за престой над 30 дни, но не по-дълъг от 90 дни. Към Споразумението е приложена съвместна декларация относно правилата за предоставяне на визи за Кабо Верде на граждани на Съюза за престой над 30 дни, не по-дълъг от 90 дни, в която се уточнява, че гражданите на Съюза могат да кандидатстват на територията на Кабо Верде пред компетентните органи за удължаване на срока на тяхното пребиваване;

               —
                     съвместната декларация относно сътрудничеството във връзка с документите за пътуване и редовния обмен на информация относно сигурността на документите за пътуване е изменена с цел да се включи посочване на вътрешен законодателен акт на Кабо Верде, с който се въвеждат документи за пътуване с биометрични данни;

               —
                     особените случаи на Дания и Ирландия са отразени в преамбюла и в съвместни декларации, приложени към Споразумението.

               3.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Настоящото предложение се представя на Съвета, за да разреши Споразумението да бъде подписано.

               Правното основание за настоящото предложение е член 77, параграф 2, буква а) от Договора за функционирането на Европейския съюз (ДФЕС) във връзка с член 218, параграф 5 от него.

               •Субсидиарност (при неизключителна компетентност)

               Съгласно член 77, параграф 2, буква а) от ДФЕС преговорите по и сключването на споразумения, чиито разпоредби засягат правилата за издаване на шенгенски визи за краткосрочно пребиваване, са от изключителната компетентност на Съюза.

               •Пропорционалност

               Настоящото предложение не надхвърля необходимото за постигане на преследваната цел, а именно подписването на международно споразумение за улесняване на издаването на визи на граждани на Кабо Верде и въз основа на принципа на взаимност — на граждани на Съюза.

               4.ОТРАЖЕНИЕ ВЪРХУ БЮДЖЕТА

               Предложението не води до допълнителни разходи за бюджета на ЕС.

               5.ЗАКЛЮЧЕНИЕ

               С оглед на горепосочените резултати Комисията предлага Съветът да реши Споразумението да бъде подписано от името на Съюза и да упълномощи председателя на Съвета да назначи лицето или лицата, надлежно упълномощено(и) да го подпише(ат) от името на Съюза.

               2020/0348 (NLE)

               Предложение за

               РЕШЕНИЕ НА СЪВЕТА

               за подписване, от името на Европейския съюз, на Споразумението между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)На 29 октомври 2019 г. Съветът упълномощи Комисията да започне преговори с Кабо Верде по споразумение между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз (наричано по-нататък „Споразумението“). Страните приключиха преговорите успешно на 30 януари 2020 г. и текстът беше парафиран на 24 юли 2020 г. чрез размяна на електронни писма.

               (2)Специалното партньорство между Съюза и Кабо Верде беше одобрено от Съвета на Европейския съюз на 19 ноември 2007 г.
                  7
                Една от целите на това специално партньорство е да се увеличат мобилността и междуличностните контакти между гражданите на Съюза и на Кабо Верде, както и да се засили сътрудничеството в борбата с незаконната имиграция.

               (3)На 1 декември 2014 г. Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз
                  8
                влезе в сила.

               (4)С оглед на последвалите промени във вътрешното законодателство на страните и въз основа на обратната информация, предоставена от Съвместния ръководен комитет, натоварен с наблюдението на прилагането на Споразумението, посочено в предходното съображение, целта на Споразумението е да бъдат коригирани и допълнени някои от разпоредбите, улесняващи издаването на визи на граждани на Кабо Верде и въз основа на принципа на взаимност — на граждани на Съюза за планиран престой от не повече от 90 дни в рамките на всеки 180-дневен период.

               (5)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета
                  9
               . Следователно Ирландия не участва в неговото приемане и не е обвързана от него, нито от неговото прилагане.

               (6)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (7)Поради това Споразумението следва да бъде подписано от името на Съюза, при условие че бъде сключено на по-късна дата, и приложените към Споразумението съвместни декларации следва да бъдат одобрени,

               ПРИЕ НАСТОЯЩОТО РЕШЕНИЕ:

               Член 1

               Подписването на Споразумението между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз (наричано по-нататък „Споразумението“) се одобрява от името на Съюза, при условие че това споразумение бъде сключено.

               Текстът на Споразумението, което следва да бъде подписано, е приложен към настоящото решение.

               Член 2

               Съвместните декларации, приложени към Споразумението, се одобряват от името на Съюза.

               Член 3

               Генералният секретариат на Съвета изготвя акта за предоставяне на пълномощия на лицето или лицата, посочени от преговарящия по Споразумението, за подписване на Споразумението, при условие че то бъде сключено.

               Член 4

               Настоящото решение влиза в сила в деня след деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L 282, 24.10.2013 г., стр. 3—12.

                     (2)

                        ОВ L 282, 24.10.2013 г., стр. 15.

                     (3)

                        Регламент (ЕС) 2019/1155 на Европейския парламент и на Съвета от 20 юни 2019 г. за изменение на Регламент (ЕО) № 810/2009 за създаване на Визов кодекс на Общността (Визов кодекс). OВ L 188, 12.7.2019 г., стр. 25—54.

                     (4)

                        Официален бюлетин на Република Кабо Верде № I.54, 13.8.2018 г., стр. 1350.

                     (5)

                        COM(2019) 417 final.

                     (6)

                        Ares(2019)6870996.

                     (7)

                        Заключения на Съвета и представителите на правителствата на държавите членки, заседаващи в рамките на Съвета, относно бъдещите отношения между Европейския съюз и Република Кабо Верде (19 ноември 2007 г.); референтен документ № 15113/07.

                     (8)

                        ОВ L 282, 24.10.2013 г., стр. 3.

                     (9)

                        Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

    ---documentbreak---

               ЕВРОПЕЙСКА КОМИСИЯ
            Брюксел, 9.12.2020
            COM(2020) 783 final
            ПРИЛОЖЕНИЕ
            към
            Предложение за Решение на Съвета
            за подписване, от името на Европейския съюз, на Споразумението между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз

               СПОРАЗУМЕНИЕ
                  между Европейския съюз и Република Кабо Верде
                  за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз

               ЕВРОПЕЙСКИЯТ СЪЮЗ, наричан по-нататък „Съюзът“, от една страна,

               и

               РЕПУБЛИКА КАБО ВЕРДЕ, наричана по-нататък „Кабо Верде“, от друга страна,

               наричани заедно по-нататък „страните“,

               КАТО ПРИПОМНЯТ Споразумението за партньорство от Котону между членовете на Групата страни от Африка, Карибите и Тихоокеанския басейн и Европейската общност и нейните държави членки, подписано в Котону на 23 юни 2000 г. и преразгледано на 25 юни 2005 г. и на 22 юни 2010 г., както и специалното партньорство между Съюза и Кабо Верде, одобрено от Съвета на Европейския съюз на 19 ноември 2007 г.,

               КАТО ВЗЕХА ПРЕДВИД Съвместната декларация от 5 юни 2008 г. относно партньорство за мобилност между Съюза и Кабо Верде, съгласно която страните се стремят да развиват диалог по въпросите, свързани с визите за краткосрочно пребиваване, с цел улесняване на мобилността на определени категории лица,

               КАТО ВЗЕХА ПРЕДВИД Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз
                  1
               , наричано по-нататък „Споразумението“, което влезе в сила на 1 декември 2014 г.,

               КАТО ВЗЕХА ПРЕДВИД Споразумението между Европейския съюз и Република Кабо Верде за обратно приемане на незаконно пребиваващи лица
                  2
               , което влезе в сила на 1 декември 2014 г.,

               КАТО ИМАТ ПРЕДВИД, че от 2 януари 2019 г. гражданите на Съюза са освободени от изискването за притежаване на виза, когато пътуват до Кабо Верде за престой, не по-дълъг от 30 дни
                  3
               ,

               КАТО ПРИЗНАВАТ, че ако Кабо Верде въведе отново изисквания за притежаване на виза за граждани или определени категории граждани на Съюза за планиран престой, който не надхвърля 30 дни, най-малко същите улеснения, предоставени на гражданите на Кабо Верде съгласно настоящото споразумение, следва автоматично да се прилагат, въз основа на принципа на взаимност, и за съответните граждани на Съюза,

               КАТО ОТЧИТАТ влизането в сила на Регламент (ЕС) 2019/1155 на Европейския парламент и на Съвета от 20 юни 2019 г. за изменение на Регламент (ЕО) № 810/2009 за създаване на Визов кодекс на Общността (Визов кодекс)
                  4
               ,

               КАТО ЖЕЛАЯТ да улеснят контактите между народите си като важно условие за стабилното развитие на икономическите, хуманитарните, културните, научните и други връзки чрез улесняване на издаването на визи на своите граждани въз основа на принципа на взаимност,

               КАТО ПРИЗНАВАТ, че това улесняване следва да не насърчава незаконната миграция и като отдават специално внимание на въпросите, свързани със сигурността и обратното приемане,

               КАТО ВЗЕМАТ ПРЕДВИД Протокола относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат за Ирландия,

               КАТО ВЗЕМАТ ПРЕДВИД Протокола относно позицията на Дания, приложен към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат за Кралство Дания,

               СЕ СПОРАЗУМЯХА ЗА СЛЕДНОТО:

               Член 1

               Споразумението се изменя, както следва:

               (1)Заглавието се заменя със следното:

               „Споразумение между Европейския съюз и Република Кабо Верде за улесняване на издаването на визи за краткосрочно пребиваване“.

               (2)Навсякъде в текста на Споразумението позоваването на Cape Verde се заменя с Cabo Verde [не се отнася за версията на български език].

               (3)Член 2 се заменя със следното:

               „Член 2
               Обща разпоредба

               1.
                     Предвидените в настоящото споразумение мерки, целящи да улеснят издаването на визи, се прилагат спрямо гражданите на Кабо Верде и на Съюза само доколкото тези граждани не са освободени от изискванията за притежаване на виза съгласно законовите и подзаконовите разпоредби на Съюза, на неговите държави членки или на Кабо Верде или съгласно настоящото споразумение или други международни споразумения.

               2.
                     Ако Кабо Верде въведе отново изисквания за притежаване на виза за граждани или определени категории граждани на Съюза за планиран престой, който не надхвърля 30 дни, най-малко същите улеснения, предоставени на гражданите на Кабо Верде съгласно настоящото споразумение, се прилагат автоматично, въз основа на принципа на взаимност, за съответните граждани на Съюза.

               3.
                     За планиран престой над 30 дни, но не по-дълъг от 90 дни, най-малко същите улеснения, предоставени на гражданите на Кабо Верде съгласно настоящото споразумение, се прилагат за съответните граждани на Съюза.

               4.
                     По въпроси, които не са обхванати от настоящото споразумение, се прилагат националното право на Кабо Верде и националното право на държавите членки или правото на Съюза.“

               (4)Член 3 се изменя, както следва:

               а)
                     буква а) се заменя със следното:

               „a)
                     „държава членка“ означава всяка държава — членка на Съюза, с изключение на Кралство Дания и Ирландия;“

               б)
                     буква д) се заменя със следното:

               „д)
                     „законно пребиваващо лице“ означава гражданин на Кабо Верде, който има право или на когото е разрешено съгласно националното право или правото на Съюза да пребивава на територията на държава членка за период, надхвърлящ 90 дни;“

               в)
                     вмъква се следната буква:

               „е)
                     „разрешение на ЕС за преминаване“ означава документа, издаван от Съюза на служители на институциите на Съюза в съответствие с Регламент (ЕС) № 1417/2013 на Съвета
                  5
               .“

               (5)Член 4 се заменя със следното:

               „Член 4
               Издаване на многократни визи

               1.
                     Дипломатическите представителства и консулските служби на държавите членки издават многократни визи със срок на валидност 5 години на следните категории граждани на Кабо Верде:

               а)
                     членове на национални и местни правителства и парламенти, на конституционни съдилища и върховния съд или на сметни палати, ако тези лица не са освободени от изискването за притежаване на виза съгласно настоящото споразумение, при изпълнение на техните служебни функции;

               б)
                     постоянни членове на официални делегации, които по официална покана, отправена до Кабо Верде, пътуват до държава членка, за да участват в срещи, консултации, преговори, програми за обмен или прояви, организирани по инициатива на междуправителствени организации;

               в)
                     бизнесмени и представители на предприятия, които пътуват редовно до държавите членки;

               г)
                     съпрузи, деца (включително осиновени деца) на възраст под 21 години или на издръжка и родители на граждани на Кабо Верде, законно пребиваващи на територията на държава членка, или на граждани на Съюза, пребиваващи в държавата членка, на която са граждани.

               Ако обаче необходимостта да се пътува често или редовно е явно ограничена до по-кратък период, срокът на валидност на многократната виза се ограничава до този период, и по-специално когато някой от изброените по-долу периоди е по-кратък от 5 години:

               -мандатът, когато става въпрос за лицата, посочени в буква а),

               -срокът на валидност на статута на постоянен член на официална делегация, когато става въпрос за лицата, посочени в буква б),

               -срокът на валидност на статута на бизнесмен и представител на предприятие, когато става въпрос за лицата, посочени в буква в), или

               -срокът на валидност на разрешителното за пребиваване, издадено на граждани на Кабо Верде, които пребивават на територията на държава членка, когато става въпрос за лицата, посочени в първата част на буква г).

               2.
                     Без да се засягат разпоредбите на параграф 1, дипломатическите представителства и консулските служби на държавите членки издават многократни визи на други кандидати за виза със срок на валидност:

               а)
                     1 година, при условие че кандидатът за виза е получил и е използвал законосъобразно една виза през предходните 18 месеца;

               б)
                     2 години, при условие че кандидатът за виза е получил и е използвал законосъобразно една многократна виза със срок на валидност 1 година през предходните 30 месеца;

               в)
                     от 3 до 5 години, при условие че кандидатът за виза е получил и е използвал законосъобразно една многократна виза със срок на валидност 2 години през предходните 42 месеца.

               3.
                     Чрез дерогация от параграфи 1 и 2 срокът на валидност на визата може да бъде съкратен в отделни случаи, когато са налице основателни съмнения, че условията за влизане ще бъдат изпълнени през целия срок, или когато срокът на валидност на визата би надхвърлил срока на валидност на документа за пътуване на кандидата за виза.

               4.
                     Общата продължителност на пребиваването на територията на държавите членки за лицата, посочени в параграфи 1 и 2, не може да надвишава 90 дни в рамките на период от 180 дни.“

               (6)Член 5 се заменя със следното:

               „Член 5
               Визови такси и такси за обслужване

               1.
                     Таксата за обработка на заявление за виза е 75 % от сумата, която трябва да бъде начислена съгласно приложимото национално законодателство.

               Този процент може да бъде преразгледан в съответствие с процедурата, предвидена в член 12, параграф 4.

               2.
                     Без да се засягат разпоредбите на параграф 1, държавите членки не събират визови такси от следните категории лица:

               а)
                     членове на официални делегации, които по официална покана, отправена до Кабо Верде, пътуват до държава членка, за да участват в срещи, консултации, преговори, официални програми за обмен или прояви, организирани по инициатива на междуправителствени организации;

               б)
                     деца на възраст под 12 години;

               в)
                     ученици, студенти, лица, участващи в програма за следдипломно обучение, и придружаващите ги преподаватели при пътуване с учебна или образователна цел;

               г)
                     научни работници, които пътуват с цел извършване на научноизследователска дейност;

               д)
                     лица на възраст 25 години или по-малко, които участват в семинари, конференции, спортни, културни или образователни прояви, организирани от организации с нестопанска цел;

               е)
                     съпрузи, деца (включително осиновени деца) на възраст под 21 години или на издръжка и родители на граждани на Кабо Верде, законно пребиваващи на територията на държава членка, или на граждани на Съюза, пребиваващи в държавата членка, на която са граждани.

               3.
                     Без да се засягат разпоредбите на параграф 2, буква е), децата, които са на възраст поне 12 години, но под 18 години, заплащат 50 % от приложимата такса по параграф 1.

               4.
                     Когато държавите членки работят с външен доставчик на услуги, е възможно заплащане на такса за обслужване. Таксата за обслужване е пропорционална на разходите, направени от външния доставчик на услуги при изпълнение на неговите задачи, и не може да надхвърля 30 EUR.“

               (7)Вмъква се следният член:

               „Член 5а
               Документни доказателства

               1.
                     За следните категории граждани на Кабо Верде за потвърждаване на целта на пътуването са достатъчни следните документи:

               а)
                     за членове на национални и местни правителства и парламенти, на конституционни съдилища и върховния съд или на сметни палати, ако лица не са освободени от изискването за притежаване на виза съгласно настоящото споразумение, при изпълнение на техните служебни функции:

               —
                     вербална нота, издадена от Министерството на външните работи на Кабо Верде, потвърждаваща, че кандидатът е на официална мисия в държава членка;

               б)
                     за членове на официални делегации, които по официална покана, отправена до Кабо Верде, пътуват до държава членка, за да участват в срещи, консултации, преговори, програми за обмен или прояви, организирани по инициатива на междуправителствени организации:

               —
                     писмо от компетентния орган на Кабо Верде, в което се потвърждава, че кандидатът е член на неговата делегация, който пътува до територията на държавата членка или държавите членки, за да участва във въпросното мероприятие или мероприятия, придружено с копие на официалната покана или потвърждението за регистрация, издадени от организацията домакин;

               в)
                     за бизнесмени и представители на бизнес организации:

               —
                     писмена покана от дружество или организация, установени в държавата членка, до която се пътува;

               г)
                     за съпрузи, деца (включително осиновени деца) на възраст под 21 години или на издръжка и родители на граждани на Кабо Верде, законно пребиваващи на територията на държава членка, или на граждани на Съюза, пребиваващи в държавата членка, на която са граждани:

               —
                     писмена покана от лицето домакин;

               д)
                     за ученици, студенти, лица, участващи в програма за следдипломно обучение, и придружаващите ги преподаватели при пътуване с учебна или образователна цел, включително университетски или други програми за обмен (за престой, не по-дълъг от 90 дни в рамките на всеки 180-дневен период):

               —
                     писмена покана или удостоверение за записване, издадени от училището, колежа или университета домакин, или удостоверения за курсовете, които ще бъдат посещавани;

               е)
                     за лица, участващи в научни или академични дейности или обучение, включително професионално обучение (за престой, не по-дълъг от 90 дни в рамките на всеки 180-дневен период):

               —
                     удостоверение за записване, издадено от учебното заведение, или писмено искане, издадено от организацията домакин;

               ж)
                     за лица, които участват в семинари, конференции, културни или религиозни събития, организирани от организации с нестопанска цел, регистрирани в държава членка:

               —
                     писмена покана от организацията домакин за участие в дейностите;

               з)
                     за лица, които пътуват по медицински причини, и необходимите придружаващи ги лица:

               —
                     официален документ от лечебно заведение, в който се потвърждава необходимостта от медицински грижи във въпросното заведение, както и доказателство за разполагане с достатъчно средства за заплащане на медицинското лечение или доказателство за авансово плащане на медицинските грижи, както и, когато е приложимо, за необходимостта лицето, което ще бъде лекувано, да бъде придружавано;

               и)
                     за участници в международни спортни прояви и лицата, които ги придружават служебно:

               —
                     писмена покана от приемащата организация, компетентни органи, национални спортни федерации или национални олимпийски комитети на държавите членки;

               й)
                     за журналисти и придружаващите ги технически екипи, които пътуват служебно:

               —
                     удостоверение или друг документ, издадени от професионална организация или от работодателя на кандидата, с които се доказва, че кандидатът има квалификация на журналист и целта на пътуването е осъществяването на журналистическа дейност или че лицето е член на техническия екип, придружаващ журналиста служебно.

               2.
                     За целите на настоящия член писмената покана или съответните официални документи включват следната информация:

               а)
                     относно поканеното лице: името и фамилията, датата на раждане, пола, гражданството, номера на паспорта, времето и целта на пътуването, броя на необходимите влизания и (когато е приложимо) имената на съпруга(та) и децата, придружаващи поканеното лице; и

               б)
                     ако страната, отправила поканата, е физическо лице: името и фамилията на лицето, отправило поканата, адреса му и (когато е приложимо) доказателство за законното му пребиваване на територията на държава членка в съответствие с националното законодателство; или

               в)
                     ако страната, отправяща поканата, е юридическо лице, дружество или организация (включително организация с нестопанска цел), установено(а) на територията на държавата членка или държавите членки: пълното име и пълния адрес на лицето, което отправя поканата, името и длъжността на представителя, подписал искането, и регистрационния номер на лицето, което отправя поканата, съгласно изискванията, определени в националното право на въпросната държава членка; или

               г)
                     ако съответният официален документ се издава от публичен орган: името и длъжността на лицето, подписало искането, и статута на кандидата.

               3.
                     Кандидати, които са получили и правомерно са използвали многократна виза със срок на валидност от поне 1 година през предходните 30 месеца по принцип са освободени от изискването да предоставят документи за доказване на настаняване или на доказателство за достатъчно средства за настаняване.“

               (8)Член 8 се заменя със следното:

               „Член 8
               Дипломатически и служебни паспорти

               1.
                     Гражданите на Кабо Верде, които притежават валиден дипломатически или служебен паспорт, издаден от Кабо Верде, могат да влизат на територията на държавите членки, да я напускат и да преминават транзитно през нея, без да притежават виза.

               2.
                     Гражданите на Съюза, които притежават валиден дипломатически или служебен паспорт, издаден от държава членка, както и притежателите на валидно разрешение на ЕС за преминаване, могат да влизат на територията на Кабо Верде, да я напускат и да преминават транзитно през нея, без да притежават виза.

               3.
                     Лицата, посочени в параграфи 1 и 2, могат да пребивават на териториите съответно на държавите членки или на Кабо Верде за срок, не по-дълъг от 90 дни в рамките на период от 180 дни.“

               (9)Член 10, параграф 1 се заменя със следното:

               „1.
                     Страните сформират Съвместен ръководен комитет за Споразумението (наричан по-нататък „Комитетът“), който е съставен от представители на Съюза и на Кабо Верде.“

               (10) Член 11 се заменя със следното:

               „Член 11
               Връзка на настоящото споразумение със споразумения, сключени между държавите членки и Кабо Верде

               Считано от влизането му в сила, настоящото споразумение има предимство пред разпоредбите на двустранните и многостранните споразумения или спогодби, сключени между държавите членки и Кабо Верде, доколкото разпоредбите на тези споразумения или спогодби могат да засегнат или да изменят приложното поле на настоящото споразумение.“

               (11) Член 12, параграф 5 се заменя със следното:

               „5.
                     Всяка страна може да спре изцяло или отчасти прилагането на настоящото споразумение. Другата страна се нотифицира за решението за спиране не по-късно от 48 часа преди неговото влизане в сила. Страната, спряла прилагането на настоящото споразумение, информира другата страна веднага щом отпаднат причините за това спиране.“

               (12) Втората алинея от Протокола към Споразумението относно държавите членки, които не прилагат изцяло достиженията на правото от Шенген, се заменя със следното:

               „В съответствие с Решение № 565/2014/ЕС на Европейския парламент и на Съвета
                  6
                са предприети хармонизирани мерки за опростяване на транзитното преминаване и краткосрочното пребиваване на притежателите на шенгенски визи и шенгенски разрешения за пребиваване през или на територията на държавите членки, които все още не прилагат изцяло достиженията на правото от Шенген. С Решение № 565/2014/ЕС на България, Хърватия, Кипър и Румъния се разрешава едностранно да признават като равностойни на националните им визи не само за целите на транзитно преминаване през техните територии, но и за целите на планиран престой, ненадвишаващ 90 дни в рамките на период от 180 дни, следните документи:

               -единни визи за краткосрочно пребиваване, които са валидни за две или за многократни влизания;

               -визи за дългосрочно пребиваване и разрешения за пребиваване, издадени от държави членки, които прилагат изцяло достиженията на правото от Шенген, включително визи с ограничена териториална валидност, издадени в съответствие с член 25, параграф 3, първо изречение от Визовия кодекс; и

               -национални визи и разрешения за пребиваване, издадени от България, Хърватия, Кипър и Румъния.“

               Член 2

               1.
                     Настоящото споразумение подлежи на ратификация, приемане или одобряване в съответствие със собствените процедури на страните и страните се нотифицират взаимно за приключването на необходимите за тази цел процедури.

               2.
                     Настоящото споразумение влиза в сила на първия ден от втория месец след месеца, през който е направена последната нотификация, посочена в параграф 1.

               Член 3

               Настоящото споразумение е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски, като текстовете на всички тези езици са автентични.

               Следните съвместни декларации се приемат от страните и се прилагат към Споразумението:

               „Съвместна декларация относно правилата за предоставяне на визи за Кабо Верде на граждани на Съюза за престой над 30 дни, не по-дълъг от 90 дни

               В съответствие със законодателството на Кабо Верде гражданите на Съюза са освободени от изискването за притежаване на виза за влизане и пребиваване на територията на Кабо Верде за престой, не по-дълъг от 30 дни. За планиран престой, по-дълъг от 30 дни, те са длъжни да подадат заявление и да получат разрешение от органите на Кабо Верде. Съгласно Закон № 66/VIII/2014 на Република Кабо Верде, изменен, гражданите на Съюза могат да кандидатстват за издаване на виза с валидност до 90 дни и да получат такава виза в консулските служби на Кабо Верде или да кандидатстват на територията на Кабо Верде пред компетентните органи за удължаване на срока на тяхното пребиваване.

               Съгласно член 3, параграф 2 от Споразумението за планиран престой над 30 дни, но не по-дълъг от 90 дни, най-малко същите улеснения, предоставени на гражданите на Кабо Верде съгласно Споразумението, се прилагат за съответните граждани на Съюза.

               Страните приемат, че Съвместният ръководен комитет, създаден съгласно член 10, ще наблюдава прилагането на тази разпоредба.“

               „Съвместна декларация относно член 12, параграф 5 от Споразумението във връзка с основанията за спиране на прилагането на Споразумението

               Всяка страна може да спре изцяло или отчасти прилагането на Споразумението, и по-специално на член 8, по причини, като например съображения, свързани с обществения ред, защита на националната сигурност или защита на общественото здраве, липса на сътрудничество в областта на обратното приемане или зачитане на правата на човека и демокрацията. Всяко спиране на прилагането се извършва в съответствие с процедурата, предвидена в член 12, параграф 5.

               В случай на спиране на прилагането на всички или на някои от разпоредбите на Споразумението страните започват консултации в рамките на Комитета, създаден съгласно член 10, с цел да намерят решение на проблемите, довели до спирането.

               Настоящата съвместна декларация заменя Съвместната декларация относно член 8 от Споразумението във връзка с дипломатическите и служебните паспорти.“

               „Съвместна декларация относно сътрудничеството във връзка с документите за пътуване

               Страните се договарят, че при наблюдението на прилагането на Споразумението Съвместният ръководен комитет, създаден съгласно член 10, следва да оценява въздействието на нивото на сигурност на съответните документи за пътуване върху действието на Споразумението. За тази цел страните се договарят да се информират редовно относно:

               -мерките, предприети с цел да се избегне умножаването на документите за пътуване;

               -мерките, предприети за развиване на техническите аспекти на сигурността на документите за пътуване; и

               -мерките, предприети във връзка с процеса на персонализиране на издаването на документите за пътуване.

               Двете страни заявяват като приоритетен своя ангажимент да осигурят високо ниво на сигурност на дипломатическите и служебните паспорти, по-специално чрез интегриране на биометрични методи за идентификация. За Съюза това ще бъде осъществено в съответствие с Регламент (ЕО) 2252/2004 на Съвета от 13 декември 2004 г. относно стандартите за отличителните знаци за сигурност и биометричните данни в паспортите и документите за пътуване, издавани от държавите членки. За Кабо Верде това ще бъде осъществено в съответствие с Декрет-закон № 21/2014 от 17 март 2014 г. за установяване на техническите спецификации, сигурността и условията за издаване на биометричния паспорт, издаван от Кабо Верде.

               Настоящата съвместна декларация заменя Съвместната декларация относно сътрудничеството във връзка с документите за пътуване.“

                     (1)

                           Официален вестник на Европейския съюз L 282, 24.10.2013 г., стр. 3.

                     (2)

                           Официален вестник на Европейския съюз L 282, 24.10.2013 г., стр. 15.

                     (3)

                           Официален бюлетин на Република Кабо Верде № I.54, 13.8.2018 г., стр. 1350.

                     (4)

                           Официален вестник на Европейския съюз L 188, 12.7.2019 г., стр. 25.

                     (5)

                           Регламент (ЕС) № 1417/2013 на Съвета от 17 декември 2013 г. за определяне на формата на разрешенията за преминаване, издавани от Европейския съюз (Официален вестник на Европейския съюз L 353, 28.12.2013 г., стр. 26).

                     (6)

                           Решение № 565/2014/ЕС на Европейския парламент и на Съвета от 15 май 2014 г. за въвеждане на опростен режим за контрола на лица на външните граници, който се основава на едностранното признаване от страна на България, Хърватия, Кипър и Румъния на определени документи за равностойни на националните им визи за транзитно преминаване или планиран престой на тяхна територия, ненадвишаващ 90 дни в рамките на период от 180 дни, и за отмяна на Решения № 895/2006/EО и № 582/2008/EО (Официален вестник на Европейския съюз L 157, 27.5.2014 г., стр. 23).


               ЕВРОПЕЙСКА КОМИСИЯ
            Брюксел, 11.12.2020
            COM(2020) 794 final
            2020/0352(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна (наричано по-нататък „Споразумението“)
                  1
               .

               2.Контекст на предложението

               2.1.Евро-средиземноморско споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна

               Със Споразумението се цели насърчаване на постепенно отваряне на достъпа до пазара и хармонизиране на нормативните уредби с цел сближаване с разпоредбите на ЕС, включително по въпросите на безопасността, управлението на въздушното движение, икономическото регулиране, защитата на потребителите и опазването на околната среда. Правилата следва да се основават на съответното законодателство, което е в сила в Европейския съюз, съгласно приложение VI към настоящото споразумение.

               Споразумението влезе в сила на 19 март 2018 г.

               2.2.Съвместен комитет

               Съгласно член 22 от Споразумението бе създаден Съвместен комитет. Той отговаря за администрирането на Споразумението и гарантира неговото правилно прилагане.

               За тази Съвместният комитет си сътрудничи в редица области, отправя препоръки и взема решения в случаите, изрично предвидени в Споразумението. Основните му задачи са да си сътрудничи чрез: а) насърчаване на обмени на експертно ниво по нови законодателни или други нормативни инициативи и развития, включително в областта на сигурността, безопасността, околната среда, авиационната инфраструктура (включително слотове), както и защитата на потребителите; б) редовно проучване на социалните последици на Споразумението при прилагането му, особено в областта на заетостта и разработването на подходящи решения по основателни въпроси; в) разглеждане на възможни области за по-нататъшното развитие на Споразумението, включително препоръчване на изменения на Споразумението.

               Освен това, в съответствие с член 5 (Инвестиции) от Споразумението, Съвместният комитет разглежда въпроси, свързани с двустранните инвестиции в мажоритарно участие или промени в ефективния контрол на въздушните превозвачи на страните.

               Съгласно член 22, параграф 6 от Споразумението Съвместният комитет трябва да приеме с решение свой процедурен правилник.

               2.3.Предвиден акт на Съвместния комитет

               На първото си заседание Съвместният комитет следва да приеме решение относно приемането на своя процедурен правилник (наричан по-нататък „предвиденият акт“).

               Целта на предвидения акт е, в съответствие с член 22, параграф 6 от Споразумението, да бъде приет процедурният правилник за организацията и работата на Съвместния комитет, за да се даде възможност за правилно прилагане на Споразумението.

               3.Позиция, която да трябва да се заеме от името на Съюза

               Позицията, която да се заеме от името на Съюза, следва да има за цел подкрепа за приемането на процедурния правилник на Съвместния комитет, създаден със Споразумението. Позицията следва да се основава на проекта на решение на Съвместния комитет, приложен към предложението за решение  на Съвета.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер по международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“.

               4.1.2.Приложение в конкретния случай

               Съвместният комитет е орган, създаден със споразумение, а именно Евро-средиземноморското споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна.

               Актът, който Съвместният комитет има за задача да приеме, е акт с правно действие, тъй като ще бъде обвързващ за страните съгласно международното право.

               Предвиденият акт не допълва, нито изменя институционалната рамка на Споразумението.

               Предвид горепосоченото процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с въздушния транспорт.

               Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като с акта на Съвместния комитет ще се определи неговият процедурен правилник, целесъобразно е след приемането му той да се публикува в Официален вестник на Европейския съюз.

               2020/0352 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Евро-средиземноморското споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна (наричано по-нататък „Споразумението“), беше сключено от Съюза с Решение (ЕС) 2018/146 на Съвета
                  2
                и влезе в сила на 19 март 2018 г.

               (2)С член 22 от Споразумението се създава Съвместен комитет, който гарантира администрирането и правилното прилагане на Споразумението.

               (3)В член 22, параграф 6 от Споразумението се предвижда, че Съвместният комитет следва да приеме свой процедурен правилник.

               (4)С цел да се гарантира правилното прилагане на Споразумението, процедурният правилник на Съвместния комитет следва да бъде приет.

               (5)Целесъобразно е да се определи позицията, която трябва да се заеме от името на Съюза в рамките на Съвместния комитет, тъй като решението на Съвместния комитет за приемане на неговия процедурен правилник ще бъде обвързващо за Съюза. Позицията на Съюза в рамките на Съвместния комитет следва да се основава на приложения към настоящото решение проект на решение на Съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на първото заседание на Съвместния комитет, създаден съгласно член 22 от Евро-средиземноморското споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна, във връзка с приемането на процедурния правилник на Съвместния комитет, се основава на проекта на решение на Съвместния комитет, приложен към настоящото решение.

               Представителите на Съюза в рамките на Съвместния комитет могат да приемат незначителни промени в проекта за решение на Съвместния комитет, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2018/146 на Съвета от 22 януари 2018 г. относно сключването, от името на Съюза, на Евро-средиземноморско споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна (ОВ L 26, 31.1.2018 г., стр. 4).

                     (2)

                        Решение (ЕС) 2018/146 на Съвета от 22 януари 2018 г. относно сключването, от името на Съюза, на Евро-средиземноморско споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна (ОВ L 26/4, 31.1.2018 г., стр. 4).

    ---documentbreak---

               ЕВРОПЕЙСКА КОМИСИЯ
            Брюксел, 11.12.2020
            COM(2020) 794 final
            ПРИЛОЖЕНИЕ
            към
            предложение заРешение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден по силата на Евро-средиземноморското споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна

               РЕШЕНИЕ № 1/[година] НА СЪВМЕСТНИЯ КОМИТЕТ ЕС — МАРОКО, СЪЗДАДЕН ПО СИЛАТА НА ЕВРО-СРЕДИЗЕМНОМОРСКОТО СПОРАЗУМЕНИЕ В ОБЛАСТТА НА ВЪЗДУХОПЛАВАНЕТО МЕЖДУ ЕВРОПЕЙСКАТА ОБЩНОСТ, ОТ ЕДНА СТРАНА, И КРАЛСТВО МАРОКО, ОТ ДРУГА СТРАНА

               от [...] година

               за приемане на процедурния правилник на Съвместния комитет

               СЪВМЕСТНИЯТ КОМИТЕТ ПО СПОРАЗУМЕНИЕТО МЕЖДУ ЕС И МАРОКО,

               като взе предвид Евро-средиземноморското споразумение в областта на въздухоплаването между Европейската общност и нейните държави членки, от една страна, и Кралство Мароко, от друга страна (наричано по-нататък „Споразумението“), и по-специално член 22, параграф 6 от него,

               РЕШИ:

               Член единствен

               Приема се процедурният правилник на Съвместния комитет, приложен към настоящото решение.

               Съставено в […] на […] година.

               За Съвместния комитет

               Ръководител на делегацията на Европейския съюз

               [име]

               Ръководител на делегацията на Мароко

               [име]

               Приложение

               Процедурен правилник на Съвместния комитет

               Член 1 Ръководители на делегации

               1. Както е предвидено в член 22, параграф 1 от Споразумението, Съвместният комитет се състои от представители на договарящите  страни.

               2. Съвместният комитет се председателства съвместно от ръководителите на делегации на договарящите страни.

               Член 2 Заседания

               1. Съгласно член 22, параграф 3 от Споразумението Съвместният комитет заседава при необходимост. Всяка договаряща страна може да поиска свикване на заседание на комитета.

               2. Съвместният комитет може да провежда присъствени заседания или да заседава по друг начин (напр. чрез конферентни телефонни разговори или видеоконференции).

               3. Заседанията се провеждат, доколкото е възможно, като се редуват между място в държава — членка на Европейския съюз, и Кралство Мароко, освен ако договарящите страни не са се споразумели за друго.

               4. След като датата и мястото на заседанията бъдат договорени между страните, заседанията се свикват от Европейската комисия за Европейския съюз и неговите държави членки и от министерството, отговарящо за гражданското въздухоплаване, за Кралство Мароко.

               5. Освен ако договарящите страни не са се споразумели за друго, заседанията на Съвместния комитет не са публични. Ако е необходимо, в края на заседанието по взаимно съгласие може да бъде изготвено съобщение за медиите.

               Член 3 Делегации

               1. Преди всяко заседание ръководителите на делегации се информират взаимно за предвиждания състав на своите делегации.

               2. Със съгласието на Съвместния комитет представители на заинтересованите страни в сектора на въздушния транспорт могат да бъдат канени да присъстват на заседанията в качеството на наблюдатели.

               3. Съвместният комитет може да покани други заинтересовани страни или експерти да присъстват на заседанията с цел представяне на информация по определени въпроси.

               Член 4 Секретариат

               Служител на Европейската комисия и служител на министерството, отговарящо за гражданското въздухоплаване на Кралство Мароко, ще изпълняват съвместно функциите на секретари на Съвместния комитет.

               Член 5 Дневен ред на заседанията

               1. Ръководителите на делегации изготвят по взаимно съгласие предварителен дневен ред за всяко заседание. Този предварителен дневен ред се предава от секретарите на членовете на делегациите най-късно петнадесет дни преди датата на заседанието.

               2. Дневният ред се приема от Съвместния комитет в началото на всяко заседание. Въпроси, които не са включени в предварителния дневен ред, може да бъдат добавени към него със съгласието на Съвместния комитет.

               3. Ръководителите на делегации може да съкратят посочените в параграф 1 от настоящия член срокове, за да се вземат предвид изисквания или спешни обстоятелства, свързани с конкретен въпрос.

               Член 6 Протоколи от заседанията

               1. След провеждане на всяко заседание на Съвместния комитет се съставя проектопротокол. В него се посочват обсъжданите въпроси, както и всички направени препоръки и приети решения.

               2. В срок от един месец след заседанието проектопротоколът се представя за одобрение чрез писмена процедура от ръководителя на делегацията домакин на другия ръководител на делегация.

               3. След като бъде одобрен, протоколът от заседанието се подписва в два екземпляра от ръководителите на делегации и един оригинал се връчва на всяка от договарящите страни. Ръководителите на делегации могат да решат, че подписването и размяната на електронни екземпляри удовлетворява посоченото изискване.

               4. Протоколите от заседанията на Съвместния комитет са публични, освен ако една от договарящите страни не поиска друго.

               Член 7 Писмена процедура

               Когато е необходимо и надлежно обосновано, решенията и препоръките на Съвместния комитет може да се приемат чрез писмена процедура. За тази цел ръководителите на делегации обменят проектите за мерки, по които се изисква становище на Съвместния комитет и които след това може да бъдат потвърдени чрез размяна на писма. От друга страна обаче, всяка договаряща страна може да поиска свикване на Съвместния комитет за обсъждане на съответния въпрос.

               Член 8 Решения и препоръки

               1. Съвместният комитет формулира препоръки и взема решения с консенсус.

               2. Решенията и препоръките на Съвместния комитет се обозначават съответно като „решение“ и „препоръка“, последвани от пореден номер, датата на тяхното приемане и описание на предмета им.

               3. Решенията и препоръките на Съвместния комитет се подписват от ръководителите на делегациите и се прилагат към протокола от заседанието.

               4. Решенията, приети от Съвместния комитет, се изпълняват от договарящите страни в съответствие с техните вътрешни процедури.

               5. Решенията, приети от Съвместния комитет, може да се публикуват от договарящите страни в съответните им официални издания. Всяка от договарящите страни може да преценява дали да публикува който и да е друг акт на Съвместния комитет. Всяка от договарящите страни получава един оригинал от решенията и препоръките.

               Член 9 Работни групи

               1. Съвместният комитет може да създава работни групи, които да го подпомагат при изпълнението на неговите задължения. Мандатът на дадена работна група се включва в приложение към решението за създаването ѝ.

               2. Работните групи се състоят от представители на договарящите страни.

               3. Работните групи работят под ръководството на Съвместния комитет, на който докладват след всяко от своите заседания. Те не могат да вземат решения, но могат да отправят препоръки към Съвместния комитет.

               4. Съвместният комитет може по всяко време да вземе решение за разпускане на всички съществуващи работни групи, да промени мандата им или да създаде нови работни групи, които да го подпомагат при изпълнението на неговите задължения.

               Член 10 Езиков режим

               Официални езици на Съвместния комитет са официалните езици на страните по Споразумението.

               Член 11 Разходи

               1. Всяка от договарящите страни поема разходите по участието си в заседанията на Съвместния комитет и на работните групи — както разходите за персонал, пътните и дневните разходи, така и пощенските и телекомуникационните разходи.

               2. Всички други разходи, свързани с материалната организация на заседанията, се поемат от договарящата страна, която е домакин на заседанието.

               Член 12 Изменения на процедурния правилник

               Съвместният комитет може по всяко време да измени настоящия процедурен правилник с решение, взето в съответствие с член 22 от Споразумението.


               ЕВРОПЕЙСКА КОМИСИЯ
            Брюксел, 14.12.2020
            COM(2020) 802 final
            2020/0354(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на срещите на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на срещите на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов.

               2.Контекст на предложението

               2.1.Споразумение за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов

               Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов („споразумението“) е първото обвързващо международно споразумение, насочено конкретно към незаконния, недеклариран и нерегулиран (ННН) риболов.

               Основната цел на споразумението е да се предотврати, възпре и премахне ННН риболов, като не се позволява на корабите, извършващи такъв риболов, да използват пристанищата и да въвеждат улова си на пазарите. По този начин споразумението ограничава стимулите на тези кораби да продължат да извършват дейност, като същевременно блокира достъпа на продуктите, получени от ННН риболов, до националните и международните пазари. Неговото ефективно прилагане допринася за дългосрочното опазване и устойчивото използване на живите морски ресурси и морските екосистеми. Разпоредбите на споразумението се прилагат по отношение на риболовните кораби, които желаят да получат достъп до пристанище на държава, различна от тяхната държава на знамето.

               Споразумението беше договорено в рамките на Организацията на ООН по прехрана и земеделие (ФАО), в която членува Европейският съюз. На 22 ноември 2009 г. то беше одобрено от Конференцията на ФАО на нейната 36-а сесия с Резолюция № 12/2009 съгласно член XIV, параграф 1 от устава на ФАО. Споразумението влезе в сила на 5 юни 2016 г.
                  1
               , като понастоящем страните по него са 67.

               Европейският съюз, който се присъедини към споразумението през 2011 г.
                  2
               , е една от първите страни по него.

               2.2.Среща на страните

               Срещата на страните е органът за вземане на решения по силата на споразумението, като тя се свиква на всеки две години или по-често, ако бъде взето такова решение
                  3
               .

               В член 24, параграф 2 от споразумението се предвижда, че четири години след влизането му в сила ФАО свиква среща на страните за преглед и оценка на неговата ефективност при постигането на заложената в него цел
                  4
               . След това страните вземат решение за провеждане на по-нататъшни такива срещи, ако е необходимо.

               Специални срещи на страните могат да се провеждат и по друго време, ако страните преценят, че това е необходимо или по писмено искане на която и да е от тях
                  5
               .

               2.3.Решения на срещата на страните

               Срещата на страните има правомощието да приема мерки за предотвратяването, възпирането и премахването на ННН риболов, които са задължителни за договарящите страни.

               По принцип страните вземат решения по същество с консенсус, но когато председателят реши, че всички усилия за постигане на консенсус са изчерпани, съответното решение се взема с обикновено мнозинство от подадените гласове
                  6
               .

               Изменения на процедурния правилник за срещите на страните могат да бъдат приемани с консенсус; когато консенсус не може да бъде постигнат, съответното решение се взема с мнозинство от две трети от подадените гласове, при условие че това мнозинство представлява повече от половината от всички страни
                  7
               . Съюзът има право на участие и право на глас.

               3.Позиция, която трябва да се заеме от името на Съюза

               Предлага се позицията, която трябва да се заеме от името на Съюза на срещите на страните, да бъде установена в съответствие с двустепенен подход. С решение на Съвета ще се определят ръководните принципи и насоки на позицията на Съюза на многогодишна основа, като впоследствие тази позиция се коригира за всяка среща посредством неофициални документи на Комисията, предназначени за обсъждане в работната група на Съвета.

               Този подход се прилага понастоящем и в регионалните организации за управление на рибарството, както и по отношение на позицията, която трябва да се заеме от името на Съюза по време на техните заседания.

               Настоящото решение включва принципите и насоките на общата политика в областта на рибарството, определени в Регламент (ЕС) № 1380/2013 на Европейския парламент и на Съвета
                  8
               , и е съобразено със системата на Общността за предотвратяване, възпиране и премахване на ННН риболов, установена с Регламент (ЕО) № 1005/2008. В него са взети предвид разпоредбите на Регламент (ЕО) № 1224/2009 на Съвета за създаване на система за контрол на Съюза за гарантиране на спазването на правилата на общата политика в областта на рибарството
                  9
               , Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове
                  10
               , Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки
                  11
                и Регламент за изпълнение (ЕС) № 404/2011 на Комисията за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството
                  12
               .

               Настоящото решение е съобразено и с международните ангажименти на ЕС съгласно Конвенцията на ООН по морско право от 10 декември 1982 г., Споразумението на ООН от 4 август 1995 г. относно опазването и управлението на трансгранично преминаващите и далекомигриращите рибни запаси, Споразумението на ФАО от 24 ноември 1993 г. за насърчаване на спазването на международните мерки за опазване и управление от риболовните кораби в открито море, както и други приложими многостранни и двустранни споразумения.

               Настоящото решение отразява целите, определени в Съобщението на Комисията относно външното измерение на общата политика в областта на рибарството
                  13
                и свързаните с него заключения на Съвета, заключенията на Съвета относно океаните и моретата
                  14
               , както и заключенията на Съвета
                  15
                относно съвместното съобщение на върховния представител на Съюза по въпросите на външните работи и политиката на сигурност и на Комисията на тема „Международно управление на океаните: приносът на ЕС за отговорното управление на океаните“
                  16
               , включително във връзка със сътрудничеството с трети държави за прилагането на Споразумението за мерките на пристанищната държава. То също така обхваща свързаните с ННН риболов аспекти на Стратегията на ЕС за морска сигурност
                  17
                и преразгледания план за действие за нейното прилагане
                  18
               .

               Настоящото решение е вдъхновено и от ангажимента, формулиран в съобщението на Комисията „Европейският зелен пакт“
                  19
               , за възприемане на подход на нулева толерантност към ННН риболов — цел, която впоследствие беше потвърдена в две съобщения на Комисията, озаглавени „Стратегия на ЕС за биологичното разнообразие до 2030 г.“
                  20
                и „Стратегия „От фермата до трапезата“ за справедлива, здравословна и екологосъобразна продоволствена система“
                  21
               .

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  22
               .

               4.1.2.Прилагане в конкретния случай

               Срещата на страните е орган, създаден със споразумение, а именно Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов.

               Актовете, които срещата на страните има за задача да приеме, представляват актове с правно действие. Предвидените актове на срещата на страните ще бъдат обвързващи съгласно международното право и могат да окажат съществено въздействие върху съдържанието на законодателството на ЕС, а именно:

               ·Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов
                  23
               ;

               ·Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството
                  24
               ;

               ·Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове
                  25
               ;

               ·Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки
                  26
               ;

               ·Регламент за изпълнение (ЕС) № 404/2011 на Комисията за определяне на подробни правила за прилагане на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството
                  27
               .

               Независимо от това предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Прилагане в конкретния случай

               Основната цел и съдържанието на предвидените актове са свързани с рибарството. Правното основание при определяне на принципите, които трябва да бъдат отразени в настоящата позиция, е Регламент (ЕС) № 1380/2013.

               Поради това материалноправното основание за предложеното решение е член 43, параграф 2 от ДФЕС.

               4.3.Заключение

               Правното основание за предложеното решение следва да бъде член 43, параграф 2 от ДФЕС във връзка с член 218, параграф 9 от него.

               2020/0354 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на срещите на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов („споразумението“), договорено под егидата на Организацията на ООН по прехрана и земеделие (ФАО), в която членува и Съюзът, беше одобрено от Съюза с Решение 2011/443/ЕС на Съвета
                  28
               . То влезе в сила на 5 юни 2016 г.

               (2)Срещата на страните е органът за вземане на решения по силата на споразумението и има правомощието да приема мерки за предотвратяването, възпирането и премахването на ННН риболов, които са задължителни за страните. Този орган заседава на всеки две години или по-често, ако бъде взето такова решение.

               (3)В член 24, параграф 2 от споразумението се предвижда, че четири години след влизането му в сила ФАО свиква среща на страните за преглед и оценка на неговата ефективност при постигането на заложената в него цел. След това страните вземат решение за провеждане на по-нататъшни такива срещи, ако е необходимо. Специални срещи на страните могат да се провеждат и по друго време, ако страните преценят, че това е необходимо или по писмено искане на която и да е от тях.

               (4)Целесъобразно е да се установи позицията, която трябва да се заеме от името на Съюза в рамките на първата среща на страните за преглед на споразумението
                  29
                съгласно член 24, параграф 2 от него, както и на трите последващи двугодишни срещи на страните и всички съответни междусесийни срещи, считано от момента на приемането на настоящата позиция, тъй като мерките съгласно споразумението ще бъдат задължителни за Съюза и ще могат да окажат съществено въздействие върху съдържанието на неговото законодателство, а именно регламенти (ЕО) № 1005/2008
                  30
                и (ЕО) № 1224/2009 на Съвета
                  31
               , Регламент (ЕС) 2017/2403 на Европейския парламент и на Съвета
                  32
                и Регламент за изпълнение (ЕС) № 404/2011 на Комисията за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството
                  33
               .

               (5)Поради необходимостта от съобразяване на позицията на Съюза с новите обстоятелства въз основа на съответната информация, представена преди или по време на срещите на страните, следва също така да бъдат установени процедури, отразяващи заложения в член 13, параграф 2 от Договора за Европейския съюз принцип на лоялно сътрудничество между институциите на Съюза, за ежегодното уточняване на позицията на Съюза в рамките на първата среща за преглед на споразумението съгласно член 24, параграф 2 от него, както и на трите последващи двугодишни срещи на страните и всички съответни междусесийни срещи.

               (6)Основната цел на споразумението е да се предотврати, възпре и премахне незаконният, недеклариран и нерегулиран (ННН) риболов, като не се позволява на корабите, извършващи такъв риболов, да използват пристанищата и да въвеждат улова си на пазарите. По този начин споразумението ограничава стимулите на тези кораби да продължат да извършват дейност, като същевременно блокира достъпа на продуктите, получени от ННН риболов, до националните и международните пазари.

               (7)ННН риболов представлява една от най-сериозните заплахи за устойчивата експлоатация на живите водни ресурси, като застрашава основите на общата политика на Съюза в областта на рибарството и международните усилия за насърчаване на по-доброто управление на океаните.

               (8)Срещата на страните по споразумението отговаря за приемането на мерки за неговото прилагане, като по този начин се гарантират дългосрочното опазване и устойчивото използване на живите морски ресурси и морските екосистеми. Съюзът следва да изпълнява активна, ефективна и конструктивна роля на тези срещи, за да се гарантира прилагането на споразумението и да се насърчи международното сътрудничество в областта на ННН риболов,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на срещите на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов, е определена в приложение I.

               Тази позиция е установена за първата среща за преглед на споразумението съгласно член 24, параграф 2 от него, както и на трите последващи двугодишни срещи на страните и всички съответни междусесийни срещи.

               Член 2

               Ежегодното уточняване на посочената в член 1, втора алинея позиция на Съюза, която трябва да се заеме на срещите на страните по споразумението, се извършва в съответствие с приложение II.

               Член 3

               Позицията на Съюза, определена в приложение I, се подлага на оценка и при необходимост се преразглежда от Съвета по предложение на Комисията най-късно за срещата на страните по споразумението след третата двугодишна среща, посочена в член 1, втора алинея.

               Член 4

               Адресат на настоящото решение е Комисията.

               Съставено в Брюксел на […] година.

                        За Съвета

                        Председател

                     (1)

                        Октомври 2020 г. —
                  http://www.fao.org/port-state-measures/background/parties-psma/en/

                     (2)

                        Решение 2011/443/ЕС на Съвета от 20 юни 2011 г. за одобряване, от името на Европейския съюз, на Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов (ОВ L 191, 22.7.2011 г., стр. 1).

                     (3)

                        Правило 5.1 от процедурния правилник за срещите на страните.

                     (4)

                        Тази среща, чийто домакин щеше да бъде ЕС, трябваше да се проведе през 2020 г., но беше отложена за 2021 г. поради ситуацията във връзка с COVID-19.

                     (5)

                        Правило 5.2 от процедурния правилник за срещите на страните.

                     (6)

                        Правила 7.2 и 7.3 от процедурния правилник за срещите на страните.
                        Правило XVII, параграф 3, буква а) от общия правилник на организацията.

                     (7)

                        Правило 13 от процедурния правилник за срещите на страните.

                     (8)

                        Регламент (ЕС) № 1380/2013 на Европейския парламент и на Съвета относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (9)

                        ОВ L 343, 22.12.2009 г., стр. 1.

                     (10)

                        ОВ L 347, 28.12.2017 г., стр. 81.

                     (11)

                        ОВ L 198, 25.7.2019 г., стр. 105.

                     (12)

                        ОВ L 112, 30.4.2011 г., стр. 1.

                     (13)

                        COM (2011) 424, 13.7.2011 г.

                     (14)

                        14249/19, 19.11.2019 г.

                     (15)

                        7348/1/17 REV 1, 24.3.2017 г.

                     (16)

                        JOIN (2016) 49 final, 10.11.2016 г.

                     (17)

                        Док. 11205/14 на Съвета на Европейския съюз, 24.6.2014 г.

                     (18)

                        Док. 10494/18 на Съвета на Европейския съюз, 26.6.2018 г.

                     (19)

                        COM (2019) 640 final, 11.12.2019 г.

                     (20)

                        COM (2020) 380 final, 20.5.2020 г.

                     (21)

                        COM (2020) 381 final, 20.5.2020 г.

                     (22)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (23)

                        ОВ L 286, 29.10.2008 г., стр. 1.

                     (24)

                        ОВ L 343, 22.12.2009 г., стр. 1.

                     (25)

                        ОВ L 347, 28.12.2017 г., стр. 81.

                     (26)

                        ОВ L 198, 25.7.2019 г., стр. 105.

                     (27)

                        ОВ L 112, 30.4.2011 г., стр. 1.

                     (28)

                        Решение 2011/443/ЕС на Съвета от 20 юни 2011 г. за одобряване, от името на Европейския съюз, на Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов (ОВ L 191, 22.7.2011 г., стр. 1).

                     (29)

                        Планирано да се проведе от 31 май до 4 юни 2021 г.

                     (30)

                        ОВ L 286, 29.10.2008 г., стр. 1.

                     (31)

                        ОВ L 343, 22.12.2009 г., стр. 1.

                     (32)

                        ОВ L 347, 28.12.2017 г., стр. 81.

                     (33)

                        ОВ L 112, 30.4.2011 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 14.12.2020
            COM(2020) 802 final
            ПРИЛОЖЕНИЯ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз на срещите на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов

               ПРИЛОЖЕНИЕ I

               Позиция, която трябва да се заеме от името на Европейския съюз на срещите на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов

                1. ПРИНЦИПИ

               В рамките на Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов Съюзът спазва, inter alia, следните принципи:

               а)да се гарантира, че приетите в рамките на споразумението мерки са съобразени както със самото споразумение, така и с международното право, и по-специално с международните ангажименти на Съюза съгласно Конвенцията на ООН по морско право
                  1
               , Споразумението на ООН от 1995 г. относно опазването и управлението на трансгранично преминаващите и далекомигриращите рибни запаси
                  2
                и Споразумението на ФАО от 1993 г. за насърчаване на спазването на международните мерки за опазване и управление от риболовните кораби в открито море
                  3
               ;

               б)да се действа в съответствие с целите и принципите на Съюза в рамките на общата политика в областта на рибарството съгласно Регламент (ЕС) № 1380/2013 и в съответствие с разпоредбите на системата на Съюза за предотвратяване, възпиране и премахване на незаконния, недеклариран и нерегулиран риболов, установена с Регламент (ЕО) № 1005/2008;

               в)да се действа в съответствие със заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството
                  4
               , като целта е външното измерение да следва същите принципи и да насърчава същите стандарти за управление и контрол на рибарството, които се прилагат във водите на Съюза; да се насърчават еднаквите условия на конкуренция, насочени, inter alia, към подкрепата на прозрачната търговия с продукти от риболов, спрямо която се прилагат стриктно спазвани и контролирани стандарти; да се стимулират инициативите, утвърждаващи ролята на пристанищните държави и държавите на знамето в борбата с незаконния, нерегулиран и недеклариран (ННН) риболов;

               г)да се действа в съответствие със заключенията на Съвета относно океаните и моретата
                  5
               , заключенията на Съвета
                  6
                във връзка със съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  7
               , и да се насърчават мерките за подпомагане и подобряване на ефективното прилагане на Споразумението за мерките на пристанищната държава в помощ на устойчивото управление на океаните във всичките му измерения;

               д)да се следва подход на нулева толерантност към ННН риболов, като се има предвид по-специално, че е възможно политическите и социално-икономическите условия, произтичащи от ситуацията във връзка с COVID-19, да са създали благоприятна среда за извършването на ННН риболов или улесняването на търговията с продукти от такъв риболов от страна на безскрупулни субекти, поради което предприемането на решителни мерки съгласно споразумението е още по-наложително.

               2. НАСОКИ

               Съюзът се стреми да разработи следните действия и насоки, с които да се осигурят всеобщото участие и ефективното прилагане на споразумението, и да подпомага тяхното приемане:

               а)осигуряване на съгласуваност с други политики на Съюза — по-специално в областта на външните отношения, околната среда, търговията, заетостта, развитието, научните изследвания и иновациите, и стремеж към съгласуваност и полезно взаимодействие с политиките, следвани от Съюза в контекста на двустранните му отношения в областта на рибарството с трети държави;

               б)насърчаване на позициите, съобразени с най-добрите практики на регионалните организации за управление на рибарството и регионалните органи в областта на рибарството, както и привеждането на тези организации в съответствие със споразумението;

               в)подкрепа за приемането на глобални програми за развитие на капацитет с цел да се помогне на развиващите се държави при подготовката за прилагането или при самото прилагане на споразумението, като при необходимост се гарантира взаимно допълване с предоставяната от Съюза помощ за трети държави, предназначена за борба с ННН риболов;

               г)насърчаване на мерките за засилване на сътрудничеството между споразумението и други глобални и регионални организации в рамките на техните мандати, когато е целесъобразно, както и с държави, които не са страни по споразумението, когато това е желателно и приложимо;

               д)подкрепа за мерките, с които се насърчава ратифицирането на споразумението от държави, които не са страни по него, включително чрез повишаване на осведомеността в световен мащаб и изграждане на капацитет, за да се гарантира, че потенциалните страни по споразумението са запознати както с ползите от него, така и с изискванията за неговото прилагане;

               е)подкрепа за мерките за разработване и насърчаване на използването на инструменти (технологии, системи за обмен на информация, регистри и др.), с които се подпомага и улеснява прилагането на споразумението, като се гарантира тяхната съвместимост с инструментите, разработени в рамките на Съюза и предназначени за подобни цели;

               ж)подкрепа за мерките, насочени към засилване на прозрачността, диалога и сътрудничеството със съответните заинтересовани страни — включително, но не само с рибарите, риболовната промишленост, организациите на гражданското общество, научните и академичните среди — по въпроси, свързани с прилагането на споразумението, и, когато е целесъобразно, подкрепа за мерките, целящи подобряване на участието на тези заинтересовани страни в работата по прилагане на споразумението в съответствие с общата практика, възприета в други многостранни споразумения.

               ПРИЛОЖЕНИЕ II

               Ежегодно уточняване на позицията на Съюза, която трябва да се заеме на срещите на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов

               Преди всяка среща на страните по споразумението — когато този орган има за задача да приема решения с правно действие за Съюза — трябва да бъдат предприети необходимите действия, така че в позицията, която ще бъде изразена от името на Съюза, да бъде взета под внимание най-актуалната научна и друга важна информация, предадена на Комисията, в съответствие с принципите и насоките, определени в приложение I.

               За тази цел и въз основа на посочената информация Комисията представя на Съвета достатъчно рано преди всяка среща на страните по споразумението писмен документ, съдържащ елементите във връзка с предложеното уточняване на позицията, която трябва да бъде изразена от името на Съюза, за обсъждане и одобряване на детайлите по нея.

               Ако по време на срещата на страните по споразумението не е възможно да се постигне споразумение — включително на място — позволяващо отразяването на нови елементи в позицията на Съюза, въпросът трябва да бъде отнесен до Съвета или до подготвителните му органи.

                     (1)

                        ОВ L 179, 23.6.1998 г., стр. 3.

                     (2)

                        ОВ L 189, 3.7.1998 г., стр. 16.

                     (3)

                        ОВ L 177, 16.7.1996 г., стр. 26.

                     (4)

                        7087/12 REV 1 ADD 1 COR 1.

                     (5)

                        14249/19 от 19.11.2019 г.

                     (6)

                        7348/1/17 REV 1 от 24.3.2017 г.

                     (7)

                        JOIN(2016) 49 final от 10.11.2016 г.